Polisie sê glo bekende Pta-landgoed moet sluitRoesmary Hill Farm (Foto: Rosemary Hill Farm via Facebook) Die bekende Rosemary Hill-landgoed in Mooiplaats, Pretoria-Oos, moes Saterdag tydelik sy deure sluit nadat polisiebeamptes die oggend by die landgoed opgedaag en die eienaar gedwing het om sy bedrywighede stop te sit. Die polisie het glo aan die eienaar gesê die landgoed voldoen nie aan die betrokke afsonderingsregulasies nie. Die polisie het die landgoed egter Maandag in kennis gestel dat die sluiting ’n “fout” was en dat die staproetes en koffiewinkels weer kan oopmaak. Thomas Franken, die eienaar van die Rosemary Hill-landgoed, het Saterdagmiddag ’n video op die landgoed se Facebookblad gedeel waarin hy vertel hoe die polisie Saterdagoggend onverwags by die landgoed opgedaag en hom gedwing het om sy bedrywighede stop te sit. Franken vertel in die video die polisiebeamptes van Boschkop-polisiestasie in Mooiplaats het die landgoed se hoofingang dopgehou en die voertuie wat inry, gemonitor. “Hulle het gesê ons bedryf ’n onwettige samekoms van meer as 50 mense op die landgoed en ons moet dit dadelik stopsit,” het Franken in die video vertel. Franken het aan Maroela Media gesê hy het aan die polisiebeamptes probeer verduidelik daar is verskillende aktiwiteite en ondernemings, elkeen met sy eie gesondheidsprotokol, wat op die landgoed bedryf word. Die koffiewinkels word heeltemal afsonderlik van die staproetes bedryf. “Die beamptes het geweier dat ek my kant van die saak stel,” sê Franken. “Die polisiebeamptes het my gedreig en gesê as hulle terugkom en die voertuie is nie weg nie, gaan hulle my summier in hegtenis neem.” Franken het die hulp van ’n advokaat ingeroep om ’n formele plan op te stel en daar is intussen tot ’n vergelyk met die polisie gekom. “’n Kaptein van die polisiestasie het my Maandag ingelig die beamptes wat Saterdag daar opgedaag het, het nie hul opdragte volledig gevolg nie. Nadat ’n klagte oor ’n beweerde samekoms ontvang is, is die beamptes blykbaar na die landgoed gestuur om te kyk wat aangaan en dan aan die kaptein verslag te lewer. As hulle my kans gegee het om te verduidelik, sou hulle besef het dat daar nie ’n samekoms aan die gang was nie,” vertel Franken. Die polisiestasie het Franken gevolglik die groen lig gegee om die bedrywighede by die landgoed te hervat. Franken sê hulle sal deur die week op die landgoed se Facebookblad bekendmaak hoe die naweek se bedrywighede verloop. “Omdat naweke ons besigste tye is, moet besoekersgetalle veral gereguleer word. Ons oorweeg ’n opsie vir besoekers om vooraf hul plek vir die staproete of in die koffiewinkel te bespreek. Só kan ons besoekersgetalle nog strenger beperk. Ons dink ook daaraan om dalk die verkeer beter te reguleer sodat daar nie te veel voertuie by die hoofingang inkom en parkeer nie.” Franken sê hulle gaan ook die gesondheidsprotokol wat reeds by die staproetes en koffiewinkels ingestel is, nóg strenger maak. Franken se video het soos ’n veldbrand op sosiale media versprei. Hy het meer as 107 000 mense op Facebook bereik. Veral lojale besoekers van die landgoed was geskok om te hoor hul geliefde ontspanningsplaas is gesluit en hulle het die polisie vir hul optrede gekritiseer. “’n Mens bestee tyd in die natuur en behou goeie sosiale afstand. Dit is loutere onsin dié,” het een besoeker op sosiale media geskryf. “Hoe kan ons samekomste hou, as elkeen alleen op sy fiets gaan ry en met niemand in nabye kontak kom nie? Dit is algehele magsmisbruik wat ondernemings net verder gaan doodmaak,” het nog iemand op Facebook geskryf. Maroela Media het Maandag ’n navraag aan die Boschkop-polisiestasie gerig, maar nog geen terugvoer ontvang nie.